అంచనాల నడుమ ఆకాశం వైపునకు..
-  పరుగులు పెట్టిన స్టాక్‌ మార్కెట్లు
-  వడ్డీ రేట్ల 'కోత'లు, జీఎస్‌టీ వార్తలతో మద్దతు
-  సెన్సెక్స్‌లో517 పాయింట్ల ర్యాలీ
    ముంబయి: టోకు ధరల ద్రవ్యోల్బణం వరుసగా తొమ్మిదో మాసంలోనూ తగ్గడంతో 'భారతీయ రిజర్వు బ్యాంకు' (ఆర్‌బీఐ) కీలక వడ్డీ రేట్లను తగ్గిస్తుందన్న అంచనాలు.. వస్తుసేవల పన్నుకు ఇంకా దారులు తెరిచే ఉన్నాయని, త్వరలోనే ఈ బిల్లుకు పార్లమెంట్‌లో మోక్షం లభించనుందన్న వార్తల నడుమ శుక్రవారం దేశీయ స్టాక్‌ మార్కెట్లు పరుగులు పెట్టాయి. మరోవైపు చైనా కరెన్సీ తిరిగి స్థిరత్వంలోకి వచ్చిందన్న వార్తలు కూడా మదుపరులలో విశ్వాసాన్ని పెంచాయి. ఈ నేపథ్యంలోనే శుక్రవారం బీఎస్‌ఈ సెన్సెక్స్‌ ఏకంగా 517 పాయింట్లు పెరిగి 28,067కు చేరింది. నేషనల్‌ స్టాక్‌ ఎక్ఛ్సేంజీ సూచీ నిఫ్టీ 162 పాయింట్ల మేర పెరిగి 8,519 వద్ద స్థిరపడింది. గత ఏడు మాసాల్లో నిఫ్టీ ఇంత భారీగా పెరగడం ఇదే తొలిసారి.
బీఎస్‌ఈలో మిడ్‌క్యాప్‌ సూచీ 2.1 శాతం, స్మాల్‌క్యాప్‌ సూచీ 1.4 శాతం చొప్పున రాణించాయి. మొత్తంగా 2,943 స్టాక్స్‌ ట్రేడింగ్‌ అయ్యాయి. ఇందులో 1,791 స్క్రిప్‌లు లాభాల్లో ముగియగా.. మరోవైపు 1,055 స్టాక్స్‌ నష్టాల బాట పట్టాయి. బీఎస్‌ఈలో రంగాల వారిగా స్థిరాస్తి సూచీ అత్యధికంగా 7.6 శాతం పెరిగింది. ఇదే క్రమంలో బ్యాంకింగ్‌ 3.05 శాతం, ఆటో 2.4 శాతం, మౌలిక వసతుల సూచీ 2.19 శాతం చొప్పున రాణించాయి. సెన్సెక్స్‌లో విఇడిఎల్‌ 3.73 శాతం, ఐసిఐసిఐ బ్యాంకు 3.58 శాతం, ఎస్‌బిఐఎన్‌ 3.49 శాతం, రిలయన్స్‌ 3.44 శాతం, హెచ్‌డిఎఫ్‌సి 3.4 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు డాక్టర్‌ రెడ్డీస్‌ -0.75 శాతం, ఇన్ఫోసిస్‌ -0.68 శాతం చొప్పున అధిక నష్టాలు చవి చూశాయి. జిఎస్‌టి బిల్లు ఆమోదానికి చర్యలు తీసుకుంటామని ఆర్ధిక శాఖ మంత్రి అరుణ్‌ జైట్లీ ప్రకటించడానికి తోడు, వరుసగా మూడు రోజులు తగ్గిన చైనా కరెన్సీ యువాన్‌ శుక్రవారం స్థిరంగా కొనసాగింది. దీంతో మదుపర్లు కొనుగోళ్లకు మొగ్గు చూపారని బ్రోకర్లు పేర్కొన్నారు. మరోవైపు అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ స్వల్పంగా 0.03 పైసలు పెరిగి రూ.65.07 వద్ద నమోదవడంతో మార్కెట్లపై సానుకూల ప్రభావాన్ని చూపింది.
మీ స్నేహితులకు రికమెండ్ చెయ్యండి